钦定古今图书集成/理学汇编/经籍典/第089卷 > 《得意忘言赋》谢观
## 钦定古今图书集成/理学汇编/经籍典/第089卷 > 《得意忘言赋》谢观

易意难见言以存之。得意之后而言可遗。本凭诠以
指昧，既达诚而去词。昔者先王元通，默想以深指，难
可拟议，嗟后世无不瞻仰。是以错综六爻，森罗万象，
立文以寓其吉凶，赜隐以知其来往。凭有状之状，而
定其范围；因可名之名，以征其影响。悟影响则可名
之名息，达范围则有状之状无。执可名为常名者，谬
“定有状为常状者愚。”方知礼以适变，作事之符；符以
观设，遵意之枢。但鱼兔之得也，于筌蹄而已乎。然则
言者意之苗，得意而根源有据；意者言之本，得本而
枝叶不御。假以寄诚，明为定据。如钻燧求火，获火而
燧之可忘；似剖蚌求珠，得珠而蚌之可去。於戏！置文
字之馆，植元牝之根，自入存存之室，废乎察察之门。
不爽毫厘，经济无为之内；匪差黍累，弥纶有截之垠。
既而搜未形之形，索无朕之朕，变以喻而立幽，藉明
为准。则可弃喻取变，即明讨幽。不可以理缚，难可以
文囚。遇阳则明，岂必离乃为日；遇阴则顺，何须坤乃
为牛。夫如是，稽其意，穷其事，旁通其阃域，曲尽其精
义。英华可采，桎梏斯弃。傥究忘言之机，庶叶《表微》之
思。